કેદીઓ સાથે આ પ્રકારનાં આત્યંતિક વર્તન કરવા ઉપરાંત, એમોન વેપારીઓને આપેલા વચનોમાંથી પણ એકને તોડી રહ્યો હતો! ઓસ્કાર પર મેડરિટ્સનો ફોન આવ્યો હતો. મેડરિટ્સ ઇચ્છતો હતો કે બંને મળીને આ બાબતે ફરીયાદ કરે. એમોને વેપારીઓને કહેલું કે ફેક્ટરીઓના ધંધામાં એ કોઈ હસ્તક્ષેપ નહીં કરે. સીધી રીતે તો એ કોઈ હસ્તક્ષેપ કરતો પણ ન હતો, પરંતુ પરેડ ગ્રાઉન્ડની અંદર, હાજરી પૂરવાના બહાને એ કેદીઓને કલાકો સુધી રોકી રાખતો હતો. મેડરિટ્સના ધ્યાનમાં એક કિસ્સો તો એવો આવ્યો હતો, કે એક બેરેકમાંથી માત્ર એક બટાકું મળી આવવાને કારણે એ બેરેકના બધા જ કેદીઓને, બીજી બેરેકના કેદીઓની સામે ચાબુકથી ફટકારવામાં આવ્યા હતા. સેંકડો કેદીઓના પેન્ટ અને ચડ્ડી ઊતરાવીને, તેમનાં શર્ટ ઊંચા કરાવીને ઊભા રાખીને, દરેકને પચીસ-પચીસ કોરડા મારવા જેવી સજા કંઈ એટલી જલદી તો પૂરી ન જ થાય! ગેટેનો કાયદો એવો હતો, કે ચાબુકનો માર ખાતી વેળાએ ફટકાની ગણતરી કેદીએ પોતે કરવાની રહેતી, જેથી યુક્રેનિયન સૈનિકને થોડી રાહત રહે! ગણતરી કરવામાં કેદી ભૂલ કરે, તો આંકડો ફરી એકથી શરૂ કરવામાં આવે! આમ પરેડ ગ્રાઉન્ડ પર હાજરી પૂરવાની કાર્યવાહી આ રીતે કરીને કમાન્ડન્ટ એમોન કામદારોનો સમય બરબાદ કરવાની છેતરપિંડી કરતો હતો.